Nimr Baqr al-Nimr

Nimr Baqr al-Nimr, også kalt sjeik Nimr og Nimr Baqir al-Namr, (arabisk: نمر باقر النمر‎, født 21. juni 1959 i al-Awamiyah i Saudi-Arabia, henrettet 2. januar 2016) var en sjiamuslimsk religiøs leder i al-Awamiyah i Ash Sharqiyah-provinsen i Saudi-Arabia.

Al-Nimr var den mest kjente sjiittiske kleriker i Saudi-Arabia og hadde også mange tilhengere i Bahrain. I mange år var han fredagspredikant i al-Awamiyah og hadde tittelen ayatollah.

Liv og virke

Bakgrunn  
Nimr Baqr al-Nimr studerte i om lag ti år i Teheran og studerte også i Syria. Han fulgte til å begynne med storayatollah Mohammad Hussaini Shirazi, og så fra om lag 2009 storayatollah Mohammad Taqi al-Modarresi.

Fra om lag 2008 hadde han markert seg som uavhengig av de to politiske hovedgrupperingene blant sjiaene i Saudi-Arabias østprovins; islahiyyah (shiraziene) og hezbollah al-Hejaz (Saudi Hezbollah).

Han var kritisk til det saudiske regime ved Huset Saud, kritiserte diskriminering mot den sjiittiske minoritet som han mente var berøvet like borgerrettigheter, og ville blant annet ha frie valg i landet. I 2009 kritiserte han de saudiske myndigheter for at de etter hans mening ikke respekterte de menneskerettighetene. En arrestordre ble utstedt. I oktober 2011 kom det til et voldsomst sammenstøt mellom saidisk politi og medlemmer av sjiaminoriteten øst i landet, og minst 14 mennesker mistet livet.

Fengsling, henrettelse 
Den 8. juli 2012 ble han skutt av politi i benet og arrestert. Bilder med al-Nimr liggende på et bilbaksete med en blodflekket hvit duk over seg, fikk stor spredning. Arrestasjonen førte til nye demonstrasjoner, og under dem ble minst to demonstranter skutt.

I november 2014 ble al-Nimr dømt til døden av en spesialdomstol for å ha søkt utenlandsk innblanding i Saudi-Arabia, tatt til orde for opprør, og vært ulydig mot den muslimske øvrighet i havnebyen Qatif, den sjiittiske høyborg i landet. Det kom så mostridende meldinger i den arabiske presse om en benådning.

Han innledet en sultestreik i fengselet, som han forble i til den 2. januar 2016, da han ble henrettet.

Hans brorsønn, som ble arrestert samme dag som al-Nimr ble dødsdømt og som straks tvitret om dette, sitter (2016) også fengslet, etter å ha blitt dømt til døden ved korsfestelse.

Referanser 

Saudiarabere
Personer fra regionen Sharqiyah